Nato dhe Ukraina Lindore
NATO fuqizon praninë në Evropën Lindore mes rritjes së tensioneve në Ukrainë
. Forcat pro-ruse morën nën kontroll një tjetër ndërtesë administrative sot në qytetin Horlivka ndërsa disa mijëra protestues hynë me forcë në një ndërtesë rajonale në Luhansk. Rebelët zëvendësuan flamurin ukraina me atë rus ndërsa policia qëndroi në heshtje. Në kryeqytetin Kiev, presidenti në detyrë Oleksander Turchynov kritikoi forcat e rendit që dështuan të vepronin: Ukraina dhe aleatët e saj kanë akuzuar Rusinë për nxitjen e krizës në Ukrainën lindore për të hapur rrugën për një inkursion tjetër në rajon pas aneksimit të gadishullit të Krimesë. Vendet anëtare të Natos në kufi me Rusinë i kanë kërkuar aleancës mbrojtje shtesë. Zëvendës komandanti suprem i aleancës në Evropë, Adrian Bradshaw vizitoi Letoninë të martën për të diskutuar masat për forcimin e pranisë së Natos në rajonin e Balltikut: NATO ka shtuar tashmë praninë e saj ajrore dhe detare në Balltik. Javën e kaluar, 450 trupa amerikane u dislokuan në Letoni, Lituani dhe Estoni dhe 150 të tjerë në Poloni. Stërvitjet ushtarake të Natos po kryen në mbarë rajonin. Sekretari amerikan i Shtetit John Kerry tha dje se aleanca po dërgon një mesazh të qartë tek Moska se territori i saj është i pacënueshëm. Ai u bëri thirrje gjithashtu vendeve anëtare të Natos të përmbushin detyrimet e tyre financiare: Rusia ka akuzuar Perëndimin se ka nxitur trazirat në rajon. Por disa evropiano-lindorë që ende kanë në kujtesë pushtimet ruse thonë se ndihen më të sigurtë me një shtim të pranisë së Natos. Studenti lituanez Ernestas Tuzinas thotë se kërkon edhe më shumë: Shtetet balltike kaluan pesë dekada nën pushtimin sovjetik deri në vitin 1991 dhe u anëtarësuan në NATO në vitin 2004. Polonia u anëtarësua në vitin 1999 dhe ishte anëtarja e parë e Natos nga Evropa lindore.